ข้อตกลงการอนุญาตใช้งานสำหรับผู้ใช้ BOSE SOUNDTOUCH (“EULA”)

มีผลตั้งแต่วันที่: 26 มกราคม 2017

โปรดทราบ: โปรดอ่านเนื้อหาส่วนนี้ก่อนที่จะใช้งานซอฟต์แวร์นี้

ข้อตกลงการอนุญาตใช้งานสำหรับผู้ใช้ ("EULA") นี้เป็นข้อตกลงตามกฎหมายระหว่างคุณ ไม่ว่าจะในฐานะบุคคลหรือนิติบุคคล กับ Bose Corporation ("Bose" หรือ "เรา") ซึ่งควบคุมการใช้งานซอฟต์แวร์ที่ใช้ควบคุมการทำงานผลิตภัณฑ์ Bose® SoundTouch® ของคุณ ("ซอฟต์แวร์") ซอฟต์แวร์ ได้แก่ ซอฟต์แวร์ของผลิตภัณฑ์ SoundTouch® ซอฟต์แวร์แอพพลิเคชั่น SoundTouch® และซอฟต์แวร์ส่วนโต้ตอบกับผู้ใช้ SoundTouch® ที่พัฒนาโดย Bose ซอฟต์แวร์นี้ยังประกอบด้วยซอฟต์แวร์และเฟิร์มแวร์ภายนอกอื่นๆ เป็นส่วนประกอบ (รวมเรียกว่า "ซอฟต์แวร์ภายนอก") เงื่อนไขของ EULA นี้ยังมีผลใช้กับซอฟต์แวร์ภายนอกอื่นด้วย เว้นแต่ซอฟต์แวร์ภายนอกดังกล่าวนั้นอยู่ภายใต้สิทธิ์การอนุญาตใช้งานที่แตกต่างไป ตามที่ระบุดังต่อไปนี้ คำว่า "ซอฟต์แวร์" ยังถือว่ารวมถึงสื่อที่เกี่ยวข้อง สิ่งตีพิมพ์ เอกสารออนไลน์หรืออิเล็กทรอนิกส์อื่น หรือบริการสนับสนุนด้านเทคนิคทางโทรศัพท์หรือ ณ สถานที่ของลูกค้า ที่แจกจ่ายหรือมีให้ในส่วนที่เกี่ยวข้องกับผลิตภัณฑ์ Bose® SoundTouch® ของคุณ  

การแก้ไขหรือเพิ่มเติมข้อความให้กับ EULA นี้อาจให้มาพร้อมกับซอฟต์แวร์ เงื่อนไขของ EULA นี้และข้อความแก้ไขหรือข้อความเพิ่มเติมอื่นใด จะมีผลบังคับใช้กับอัพเดตรุ่นต่อๆ มาทั้งหมดของซอฟต์แวร์ รวมถึงแต่ไม่จำกัดเฉพาะการอัพเดตเฟิร์มแวร์ การแก้ไขบัก แพทช์ อัพเดต การปรับปรุง และเวอร์ชันใหม่ของซอฟต์แวร์ (รวมเรียกว่า "อัพเดต") และรวมไปถึงบริการเพิ่มเติมที่ Bose อาจมีให้แก่คุณในส่วนที่เกี่ยวข้องกับซอฟต์แวร์ เว้นแต่มีเงื่อนไขบริการหรือการอนุญาตใช้งานอื่นที่แตกต่างไปให้มาพร้อมกันนั้น  ในกรณีดังกล่าว ข้อกำหนดการบริการหรือสิทธิ์การอนุญาตใช้งานที่แตกต่างออกไปนั้นจะมีผลบังคับใช้

Bose สามารถแก้ไขหรือเปลี่ยนแปลง EULA นี้ได้ หากมีการแจกจ่ายเวอร์ชันใหม่ของซอฟต์แวร์ให้แก่คุณ (ซึ่งก็คือ การอัพเกรดซอฟต์แวร์หรือเฟิร์มแวร์) เมื่อมีการแก้ไขหรือการเปลี่ยนแปลง Bose จะจัดทำ EULA เวอร์ชั่นใหม่ที่สามารถเข้าถึงได้ให้แก่คุณ หากคุณไม่ตกลงยอมรับการปรับแก้หรือการเปลี่ยนแปลงเหล่านี้ คุณต้องไม่ใช้งานเวอร์ชันใหม่ของซอฟต์แวร์ที่เกี่ยวข้องนั้น

คุณตกลงยอมรับที่จะอยู่ภายใต้ข้อผูกพันตามเงื่อนไขของ EULA นี้โดยการใช้งานซอฟต์แวร์ โปรดอย่าใช้งานซอฟต์แวร์หากคุณไม่ตกลง การใช้งานซอฟต์แวร์ของคุณ ถือเป็นการแสดงว่าคุณยินยอมให้มีการเก็บรวบรวม ส่ง จัดเก็บ และใช้ข้อมูลเครือข่าย และข้อมูลผลิตภัณฑ์ BOSE รวมถึงแต่ไม่จำกัดเฉพาะข้อมูลการใช้งานอุปกรณ์และข้อมูลการวิเคราะห์ ผ่านทางอินเทอร์เน็ตหรือเซิร์ฟเวอร์ที่เป็นของหรือดำเนินการโดย BOSE หรือผู้ให้บริการบุคคลที่สามซึ่งเป็นบริษัทในเครือ ในบางกรณีกิจกรรมดังกล่าวอาจส่งผลให้มีการดาวน์โหลดและติดตั้งซอฟต์แวร์หรืออัพเดตเฟิร์มแวร์ผลิตภัณฑ์ BOSE โดยอัตโนมัติ โดยอาจแจ้งหรือไม่แจ้งให้คุณทราบ บนผลิตภัณฑ์ BOSE SOUNDTOUCH® หรือคอมพิวเตอร์ สมาร์ทโฟน แท็บเล็ต หรืออุปกรณ์เคลื่อนที่อื่นๆ ของคุณ

1. การให้การอนุญาตใช้งาน Bose ให้สิทธิ์ต่อไปนี้แก่คุณ โดยมอบให้เมื่อคุณปฏิบัติตามเงื่อนไขและข้อตกลงทั้งหมดของ EULA นี้:

1.1      การใช้งาน ในที่นี้ Bose ให้สิทธิ์อนุญาตใช้งานซอฟต์แวร์บนผลิตภัณฑ์ SoundTouch® และใน PC หรืออุปกรณ์เคลื่อนที่ของคุณแบบจำกัด โดยไม่ผูกขาดแต่เพียงผู้เดียวแก่คุณ สำหรับการใช้งานส่วนบุคคลที่ไม่ใช่ทางการค้าเท่านั้น เว้นแต่จะมีการระบุไว้อย่างชัดแจ้งเป็นอย่างอื่นสำหรับในกรณีของส่วนประกอบซอฟต์แวร์ภายนอกบางอย่าง คุณสามารถใช้ซอฟต์แวร์เฉพาะในส่วนที่เกี่ยวข้องกับการใช้งานผลิตภัณฑ์ SoundTouch® ที่คุณซื้อหรือได้รับมาอย่างถูกต้องตามกฎหมายในฐานะผู้รับการถ่ายโอนเท่านั้น เว้นแต่จะมีการระบุไว้อย่างชัดแจ้งเป็นอย่างอื่นในส่วนที่เกี่ยวกับส่วนประกอบซอฟต์แวร์ภายนอกบางอย่าง ถ้าคุณต้องการใช้ซอฟต์แวร์เพื่อจุดประสงค์ทางการค้า คุณต้องได้รับการอนุญาตเป็นลายลักษณ์อักษรแยกต่างหากจาก Bose การให้สิทธิ์อนุญาตใช้งานนี้อยู่ภายใต้และมีเงื่อนไขว่าคุณต้องปฏิบัติตามข้อกำหนดและข้อจำกัดที่ระบุไว้ใน EULA นี้ 

1.2      แอพพลิเคชั่น iOS หากซอฟต์แวร์นี้เป็นหรือมีแอพพลิเคชั่น iOS ด้วย เงื่อนไขเพิ่มเติมต่อไปนี้มีผลใช้กับแอพพลิเคชั่นiOS: Bose ให้การอนุญาตใช้งานที่ไม่สามารถถ่ายโอนได้แก่คุณในการใช้งานแอพพลิเคชั่น iOS เพื่อการใช้งานส่วนตัวที่ไม่ใช่ทางการค้าในอุปกรณ์ที่ใช้งาน iOS ใดก็ตาม (รวมถึงแต่ไม่จำกัดเฉพาะเครื่อง iPhone, iPad และ iPod) ซึ่งคุณเป็นเจ้าของหรือควบคุม และตามที่ได้รับอนุญาตและจำกัดโดยเงื่อนไขและข้อตกลงเพิ่มเติมที่กำหนดโดย Apple Inc. ("Apple") ที่เว็บไซต์ http://www.apple.com/legal/itunes/us/terms.html (รวมเรียกว่า "เงื่อนไขของ Apple") คำว่า iPhone, iPad, iPod และ iPod touch เป็นเครื่องหมายการค้าจดทะเบียนของ Apple 1. คุณและเรารับทราบว่า EULA นี้เป็นข้อตกลงระหว่างคุณและเรา ไม่ใช่กับ Apple และรับทราบว่า ระหว่าง Bose กับ Apple ทาง Bose (ไม่ใช่ Apple) จะเป็นผู้รับผิดชอบซอฟต์แวร์และเนื้อหาของซอฟต์แวร์แต่เพียงผู้เดียว คุณและเรารับทราบว่า Apple ไม่มีส่วนรับผิดชอบต่อสิ่งใดก็ตามในการจัดหาบริการบำรุงรักษาหรือบริการสนับสนุนในส่วนที่เกี่ยวข้องกับซอฟต์แวร์ คุณสามารถยกเลิกสิทธิ์ใช้งานแอพพลิเคชั่น iOS ของคุณโดยได้รับเงินคืนเต็มจำนวนของราคาซื้อ (หากมี) ณ เวลาใดก็ตามและไม่ว่าโดยเหตุผลใดก็ตามภายในระยะเวลา 90 วันนับจากวันที่คุณดาวน์โหลดเริ่มแรก คุณสามารถดำเนินการนี้โดยการส่งคำบอกกล่าวไปยัง Apple ตามข้อกำหนดและเงื่อนไขที่กำหนดไว้ที่:  http://www.apple.com/legal/itunes/us/terms.html.

1.3	บริการวิเคราะห์ ถ้าซอฟต์แวร์มีการวิเคราะห์ที่รองรับโค้ดและ/หรือบริการรายงานการแก้ไขข้อผิดพลาดเช่นที่ให้บริการโดย Crashlytics, Inc. หรือผู้ให้บริการวิเคราะห์รายอื่น (“ผู้ให้บริการวิเคราะห์”) ให้ใช้ข้อกำหนดดังต่อไปนี้ คุณรับทราบและตกลงยอมรับว่า EULA เป็นสัญญาโดยและระหว่าง Bose กับคุณเท่านั้น ไม่ใช่กับผู้ให้บริการวิเคราะห์หรือบริษัทในเครือทั่วโลกของผู้ให้บริการวิเคราะห์ ซึ่ง Bose ไม่ใช่ผู้ให้บริการวิเคราะห์ จะรับผิดชอบและรับผิดเพียงผู้เดียวสำหรับซอฟต์แวร์นี้ ตามขอบเขตที่บังคับใช้ดังนี้: (i) การบำรุงรักษาและการสนับสนุนใดๆ ที่เกี่ยวข้องกับซอฟต์แวร์นี้ (ii) การรับประกันอย่างชัดเจน โดยนัย หรือการรับประกันตามกฎหมายทั้งหมดที่เกี่ยวข้องกับซอฟต์แวร์นี้ และ (iii) ข้อพิพาทหรือข้อร้องเรียนใดๆ ที่เกิดจากหรือเกี่ยวกับการเข้าถึงและการใช้ซอฟต์แวร์นี้ ไม่ว่าคุณจะอาศัยอยู่ในประเทศใดก็ตาม คุณให้อนุญาต Bose ใช้ข้อมูลของคุณใน และเป็นผลจากการถ่ายโอนข้อมูลไปยังและจัดเก็บใน สหรัฐอเมริกาและประเทศอื่นๆ ที่ Bose หรือผู้ให้บริการวิเคราะห์ดำเนินงาน กฎหมายปกป้องข้อมูลและความเป็นส่วนตัวในบางประเทศอาจแตกต่างกับกฎหมายของประเทศที่คุณอยู่อาศัย

1.4	ข้อจำกัด  เว้นแต่จะมีการระบุไว้อย่างชัดแจ้งเป็นอย่างอื่นสำหรับในกรณีของส่วนประกอบซอฟต์แวร์ภายนอกบางอย่าง คุณไม่สามารถคัดลอก ให้การอนุญาตใช้งานต่อ ดัดแปลงแก้ไขงาน ถ่ายโอน หรือแจกจ่ายซอฟต์แวร์ให้แก่บุคคลภายนอกอื่นใด เว้นแต่จะมีการระบุไว้อย่างชัดแจ้งเป็นอย่างอื่นในส่วนที่เกี่ยวกับส่วนประกอบซอฟต์แวร์ภายนอกบางอย่าง หรือตามที่มีการอนุญาตอย่างชัดแจ้งเป็นอย่างอื่นโดยกฎหมายที่บังคับใช้ คุณไม่สามารถดัดแปลง แปลความ ประกอบย้อนกลับ ทำวิศวกรรมย้อนกลับ แปลกลับ หรือถอดรื้อซอฟต์แวร์หรือส่วนประกอบย่อยของซอฟต์แวร์ โดยไม่ได้รับอนุญาตเป็นลายลักษณ์อักษรอย่างชัดแจ้งจาก Bose และคุณไม่ได้รับสิทธิ์ในการมอบหมายให้บุคคลอื่นกระทำการดัดแปลง ถอดรื้อ แปลความ หรือทำสำเนาของซอฟต์แวร์ด้วย แม้ว่าจะมีการระบุที่ขัดกันในข้อความที่ได้กล่าวมาแล้วเมื่อก่อนหน้านี้ คุณสามารถถ่ายโอนซอฟต์แวร์ไปให้บุคคลภายนอกเมื่อมีการจำหน่ายหรือการถ่ายโอนตามกฎหมายของผลิตภัณฑ์ SoundTouch® ที่มีซอฟต์แวร์อยู่ โดยทั้งนี้บุคคลภายนอกดังกล่าวต้องตกลงยินยอมอยู่ภายใต้ข้อผูกพันของเงื่อนไขและข้อตกลงของ EULA นี้ 

1.5	การสงวนสิทธิ์ เว้นแต่จะมีการระบุไว้อย่างชัดแจ้งเป็นอย่างอื่นสำหรับในกรณีของส่วนประกอบซอฟต์แวร์ภายนอกบางอย่าง ถือว่าไม่มีการให้การอนุญาตใช้งานหรือสิทธิ์อื่นใด ไม่ว่าโดยนัย ตามหลักกฎหมายปิดปาก หรืออื่นใดก็ตาม เว้นแต่จะมีการระบุไว้อย่างชัดแจ้งเป็นอย่างอื่นสำหรับในกรณีของส่วนประกอบซอฟต์แวร์ภายนอกบางอย่าง ในฐานะระหว่างคุณกับ Bose ทาง Bose ขอสงวนสิทธิ์ที่เกี่ยวข้องทั้งหมดในสิทธิบัตร ลิขสิทธิ์ เครื่องหมายการค้า และความลับทางการค้าของซอฟต์แวร์ ภายใต้การอนุญาตนี้ Bose ไม่ได้มอบสิทธิ์ทั้งหมดให้อย่างชัดแจ้ง จึงถือว่าสงวนสิทธิ์อย่างชัดเจนโดย Bose หรือผู้ออกใบอนุญาตของ Bose และไม่มีการอนุญาตใช้งานหรือสิทธิ์อื่นใดมอบให้แก่คุณ ไม่ว่าโดยนัย ตามหลักกฎหมายปิดปาก หรืออื่นใดก็ตาม
	
2.	การเชื่อมต่อแบบไร้สาย อัพเดต และข้อมูล 

2.1	การเชื่อมต่อแบบไร้สาย ซอฟต์แวร์นี้ใช้การเชื่อมต่อแบบไร้สายสำหรับผลิตภัณฑ์ SoundTouch® โดยใช้โปรโตคอล Wi-Fi® และในผลิตภัณฑ์บางเวอร์ชัน จะใช้โปรโตคอล Bluetooth และ Airplay.2 ซอฟต์แวร์สามารถเชื่อมต่อกับผลิตภัณฑ์ SoundTouch® บนอินเทอร์เน็ตผ่านจุดเชื่อมต่อที่เปิดใช้งาน Wi-Fi เฉพาะที่ เช่น เราเตอร์ไร้สายภายในบ้าน  ในการดำเนินการเชื่อมต่อเหล่านี้ ซอฟต์แวร์อาจรวบรวม มอบหมาย จัดเก็บ แสดงหรือส่งผ่านข้อมูลที่จำเป็นหรือเป็นที่ต้องการ ทางอินเทอร์เน็ตไปยังเซิร์ฟเวอร์ที่เป็นของหรือดำเนินการงานโดย Bose หรือบริษัทผู้ให้บริการบุคคลที่สามภายในเครือ เพื่อการสร้าง บำรุงรักษาและดำเนินการเชื่อมต่ออินเทอร์เน็ตไร้สายสำหรับผลิตภัณฑ์ SoundTouch® การดำเนินการเชื่อมต่อเหล่านี้ยังรวมถึงการสร้าง บำรุงรักษาและการดำเนินงานเชื่อมต่อไร้สายระหว่างผลิตภัณฑ์ SoundTouch® กับ PC หรืออุปกรณ์เคลื่อนที่ของคุณผ่านโปรโตคอล Wi-Fi® และในบางกรณีคือโปรโตคอล Bluetooth หรือ Airplay 

2.2	อัพเดต ซอฟต์แวร์อาจตรวจสอบเซิร์ฟเวอร์ที่เป็นของหรือดำเนินงานโดย Bose หรือผู้ให้บริการบุคคลที่สามของ Bose เพื่อหาอัพเดตที่พร้อมใช้งานสำหรับซอฟต์แวร์ หากมีการอัพเดตให้ ซอฟต์แวร์อาจดาวน์โหลดและติดตั้งอัพเดตดังกล่าวโดยอัตโนมัติ หรือจะแสดงตัวเลือกให้คุณเลือกดาวน์โหลดและติดตั้งอัพเดตนั้น โดยการใช้งานซอฟต์แวร์ คุณยินยอมให้รวบรวม ส่ง จัดเก็บและใช้ข้อมูลที่อธิบายข้างต้น รวมทั้งดาวน์โหลดและติดตั้งการอัพเดตให้กับผลิตภัณฑ์ SoundTouch® ของคุณ

2.3	ข้อมูล ข้อมูลนี้อาจถูกรวบรวม ใช้ จัดเก็บหรือถ่ายโอนโดยซอฟต์แวร์ ซึ่งรวมถึงแต่ไม่จำกัดเฉพาะ (a) ที่อยู่ IP ชื่อเครือข่าย หรือ SSID, UUID และช่องสัญญาณของจุดเข้าใช้งานไร้สายที่เข้าถึงได้และความแรงของสัญญาณที่เกี่ยวข้อง ที่อยู่ IP ของเครือข่าย และในบางกรณีอาจมีข้อมูลที่ตั้ง GPS ด้วย (b) เวอร์ชันของซอฟต์แวร์ เวอร์ชันเฟิร์มแวร์ผลิตภัณฑ์ SoundTouch® รุ่นของผลิตภัณฑ์ SoundTouch®, ID และหมายเลขซีเรียล และ (c) ข้อมูลการใช้อุปกรณ์หรือข้อมูลการวิเคราะห์เกี่ยวกับผลิตภัณฑ์หรือซอฟต์แวร์ของ SoundTouch® ข้อมูลนี้อาจจำเป็นต่อการดำเนินการตั้งค่าผลิตภัณฑ์ การดาวน์โหลดและติดตั้งอัพเดต การใช้คุณลักษณะของผลิตภัณฑ์ SoundTouch® การแก้ปัญหาหรือวิเคราะห์ปัญหาของผลิตภัณฑ์ การพัฒนาหรือทดสอบคุณลักษณะของผลิตภัณฑ์ใหม่ หรือการให้การสนับสนุนทางเทคนิคหรือบริการอื่นๆ แก่คุณ ข้อมูลทั้งหมดที่ถูกรวบรวม ใช้ จัดเก็บหรือส่งโดยซอฟต์แวร์จะอยู่ภายใต้นโยบายความเป็นส่วนตัวของ Bose SoundTouch® ซึ่งอยู่ที่นี่ [ใส่ลิงก์] 

3.    ความรับผิดชอบของคุณ 

3.1	การใช้งานที่อนุญาต คุณตกลงยอมรับว่าจะใช้งานซอฟต์แวร์เฉพาะตามวัตถุประสงค์ที่ได้รับอนุญาตโดย (a) EULA นี้ และ (b) กฎหมาย กฎระเบียบ หรือแนวปฏิบัติที่ยอมรับทั่วไปหรือแนวทางที่เกี่ยวข้องในเขตอำนาจศาลที่เกี่ยวข้อง (รวมถึงกฎหมายอื่นใดที่เกี่ยวข้องกับการส่งออกข้อมูลหรือซอฟต์แวร์ไปยังและจากสหรัฐอเมริกาหรือประเทศที่เกี่ยวข้องอื่น) คุณตกลงยอมรับว่าคุณจะไม่มีส่วนร่วมในกิจกรรมโดยใช้ซอฟต์แวร์ที่แทรกแซง ขัดจังหวะ ทำให้เสียหาย หรือเข้าใช้งานโดยไม่ได้รับอนุญาตต่อเซิร์ฟเวอร์ เครือข่าย หรือคุณสมบัติหรือบริการอื่นใดของบุคคลภายนอก ซึ่งรวมถึงแต่ไม่จำกัดเพียง Bose, Apple หรือผู้ให้บริการสื่อสารไร้สายอื่น 

3.2	เนื้อหาของคุณ หากคุณใช้งานซอฟต์แวร์เพื่อแสดง ดำเนินการ ส่ง หรือประมวลผลเนื้อหาใดๆ (เช่น ไฟล์เพลงลิขสิทธิ์) ที่คุณเป็นเจ้าของหรือครอบครองอยู่ คุณรับรองและรับประกันต่อ Bose ว่าคุณเป็นเจ้าของเนื้อหานั้นหรือมีสิทธิ์และสิทธิ์อนุญาตใช้งานอย่างเหมาะสมภายใต้กฎหมายที่เกี่ยวข้องในการแสดง ดำเนินการ ส่ง หรือประมวลผลเนื้อหาดังกล่าวนั้น นอกจากนี้ คุณตกลงยอมรับว่าคุณมีหน้าที่รับผิดชอบแต่เพียงผู้เดียวสำหรับ (และ Bose ไม่มีหน้าที่รับผิดชอบแทนคุณหรือบุคคลภายนอกสำหรับ) การละเมิดความรับผิดชอบของคุณภายใต้ EULA นี้ สัญญาหรือเงื่อนไขการให้บริการของบุคคลภายนอกที่เกี่ยวข้อง หรือกฎหมายหรือกฎระเบียบที่เกี่ยวข้อง และสำหรับผลที่เกิดขึ้นตามมา (รวมถึงการสูญเสียหรือความเสียหายซึ่ง Bose หรือบุคคลภายนอกอาจได้รับ) ของการละเมิดใดๆ ดังกล่าว 

3.3	การใช้บริการเนื้อหาของบุคคลภายนอก หากคุณใช้ซอฟต์แวร์เพื่อรันแอพพลิเคชั่นหรือบริการที่พัฒนาโดยบุคคลภายนอก (เช่น บริการสตรีมเนื้อหาเพลง) หรือเข้าใช้งานข้อมูล เนื้อหา หรือทรัพยากรที่บุคคลภายนอกมีให้ คุณตกลงยอมรับว่า Bose จะไม่รับผิดชอบต่อแอพพลิเคชั่น บริการ ข้อมูล เนื้อหา หรือทรัพยากรดังกล่าว คุณเข้าใจดีว่าข้อมูล เนื้อหา หรือทรัพยากรทั้งหมดที่คุณสามารถเข้าใช้งานผ่านแอพพลิเคชั่นของบุคคลภายนอกนั้นเป็นหน้าที่รับผิดชอบแต่เพียงผู้เดียวของบุคคลหรือนิติบุคคลที่สร้างขึ้น และ Bose ไม่รับผิดชอบต่อการสูญเสียหรือความเสียหายใดก็ตามที่คุณอาจพบอันเป็นผลมาจากการใช้หรือการเข้าถึงแอพพลิเคชั่น ข้อมูล เนื้อหา หรือทรัพยากรของบุคคลภายนอกนั้น คุณควรรับทราบว่าข้อมูล บริการ เนื้อหา และทรัพยากรที่นำเสนอต่อคุณผ่านแอพพลิเคชั่นของบุคคลภายนอกดังกล่าวอาจได้รับการปกป้องภายใต้สิทธิ์ของทรัพย์สินทางปัญญา ซึ่งผู้ให้บริการนั้น (หรือบุคคลอื่นหรือบริษัทอื่นที่เป็นตัวแทน) เป็นเจ้าของ คุณไม่สามารถแก้ไข เช่า ให้เช่า ให้ยืม จำหน่าย แจกจ่าย หรือสร้างงานลิขสิทธิ์ต่อเนื่องจากข้อมูล บริการ เนื้อหา หรือทรัพยากรดังกล่าว (ไม่ว่าจะทั้งหมดหรือบางส่วน) เว้นแต่คุณได้รับการอนุญาตอย่างเฉพาะเจาะจงจากเจ้าของที่เกี่ยวข้องให้สามารถดำเนินการดังกล่าวได้ คุณรับทราบว่าการใช้งานแอพพลิเคชั่น ข้อมูล บริการ เนื้อหา หรือทรัพยากรของบุคคลภายนอกของคุณอาจอยู่ภายใต้ข้อกำหนดต่างหากระหว่างคุณและบุคคลภายนอกที่เกี่ยวข้อง ในกรณีดังกล่าว EULA นี้จะไม่กระทบต่อความสัมพันธ์ทางกฎหมายของคุณกับบุคคลภายนอกเหล่านี้   

4.	ระยะเวลาและการสิ้นสุด EULA นี้จะยังคงมีผลบังคับใช้อย่างต่อเนื่อง เว้นแต่และจนกว่าคุณหรือ Bose จะสิ้นสุดการมีผลบังคับใช้ หากคุณต้องการสิ้นสุด EULA นี้ คุณสามารถดำเนินการได้โดยการหยุดใช้งานซอฟต์แวร์ แม้ว่าจะมีการระบุที่ขัดกันในข้อความที่ได้กล่าวมาแล้วเมื่อก่อนหน้านี้ และเว้นแต่จะมีการระบุไว้อย่างชัดแจ้งเป็นอย่างอื่นสำหรับในกรณีของส่วนประกอบซอฟต์แวร์ภายนอกบางอย่าง สิทธิ์ของคุณในส่วนที่เกี่ยวข้องกับการใช้งานซอฟต์แวร์ภายใต้ EULA นี้จะสิ้นสุดโดยอัตโนมัติในกรณีที่คุณไม่สามารถปฏิบัติตามข้อจำกัดใดๆ ในการใช้งานซอฟต์แวร์หรือพันธะหน้าที่อื่นใดภายใต้ EULA นี้ อย่างไรก็ตาม Bose สามารถส่งหนังสือแจ้งโอกาสในการแก้ไขการไม่ปฏิบัติตามเงื่อนไขนั้นให้แก่คุณ โดยอาจมีให้ทันทีหรือหลังจากระยะเวลาแก้ไขนั้นไม่เกินสามสิบ (30) วันของวันที่ในหนังสือแจ้งที่ Bose มีให้แก่คุณ ทั้งนี้ขึ้นกับดุลยพินิจของ Bose เพียงผู้เดียว เว้นแต่จะมีการระบุไว้อย่างชัดแจ้งเป็นอย่างอื่นสำหรับกรณีของสิทธิ์ในส่วนประกอบซอฟต์แวร์ภายนอกบางอย่าง เมื่อมีการสิ้นสุด EULA นี้ คุณจะต้องหยุดใช้งานซอฟต์แวร์ทั้งหมด และทำลายสำเนาของซอฟต์แวร์ทั้งหมดหรือบางส่วน หาก Bose ร้องขอ คุณตกลงยอมรับว่าจะให้หลักฐานยืนยันถึงการไม่ใช้งานดังกล่าว Bose ยังสามารถสิ้นสุด EULA นี้ในกรณีที่กฎหมายที่เกี่ยวข้องกำหนดให้ต้องดำเนินการดังกล่าว

5.	ข้อจำกัดเกี่ยวกับการมอบหมาย เว้นแต่จะมีการระบุไว้อย่างชัดแจ้งเป็นอย่างอื่นในที่นี้หรือในกรณีของส่วนประกอบซอฟต์แวร์ภายนอกบางอย่าง ห้ามมิให้โอนสิทธิ์ อนุญาตให้ใช้สิทธิ์ช่วง จำหน่าย ค้ำประกัน หรือโอนซอฟต์แวร์และ EULA นี้ หรืออนุญาตให้ผู้รับช่วงต่อเข้ารับสิทธิ์ EULA นี้ไม่ว่าจะโดยสมัครใจ โดยผลบังคับแห่งกฎหมาย หรืออื่นใด หากไม่ได้รับการยินยอมเป็นลายลักษณ์อักษรล่วงหน้าจาก Bose การมอบหมายหรือการตั้งข้อสมมติอย่างตั้งใจกระทำเพื่อละเมิดข้อกำหนดนี้จะถือว่าไม่ชอบด้วยกฎหมายและเป็นโมฆะ

6.	ทรัพย์สินทางปัญญา ซอฟต์แวร์ได้รับความคุ้มครองโดยกฎหมายลิขสิทธิ์และสนธิสัญญาลิขสิทธิ์ระหว่างประเทศ รวมทั้งกฎหมายและสนธิสัญญาทรัพย์สินทางปัญญาอื่น ซอฟต์แวร์นี้เป็นการอนุญาตใช้งาน ไม่ได้จำหน่าย ในการตกลงกันระหว่างคุณกับ Bose คุณรับทราบว่าซอฟต์แวร์มีข้อมูลที่เป็นกรรมสิทธิ์และเป็นความลับ รวมทั้งมีความลับทางการค้าที่มีมูลค่ามากของ Bose ซึ่ง Bose มอบให้แก่คุณด้วยความไว้ใจว่าคุณจะใช้ตามที่ได้รับอนุญาตอย่างชัดแจ้งในที่นี้เท่านั้น ยกเว้นการอนุญาตใช้งานและสิทธิ์อย่างจำกัดที่มอบให้แก่คุณภายใต้ข้อกำหนดของ EULA นี้และตามที่ระบุไว้อย่างชัดแจ้งเป็นอย่างอื่นสำหรับในกรณีของส่วนประกอบซอฟต์แวร์ภายนอกบางประเภท Bose ขอสงวนสิทธิ์ สิทธิครอบครอง และผลประโยชน์ทั้งหมดในซอฟต์แวร์ สำเนาซอฟต์แวร์ทั้งหมด และลิขสิทธิ์ ความลับทางการค้า และทรัพย์สินทางปัญญาอื่นใดหรือสิทธิในกรรมสิทธิ์อื่นใดอันเกี่ยวข้องนั้น ซอฟต์แวร์นี้ไม่ได้มีให้เพื่อจำหน่าย แจกจ่าย หรือผนวกรวมกับผลิตภัณฑ์อื่น หากซอฟต์แวร์มีแอพพลิเคชั่น iOS รวมอยู่ด้วย เราและคุณรับทราบว่า ในกรณีที่บุคคลภายนอกอื่นเรียกร้องว่าแอพพลิเคชั่น iOS นั้นละเมิดสิทธิ์ในทรัพย์สินทางปัญญาของบุคคลภายนอกนั้น Bose และไม่ใช่ Apple จะรับผิดชอบแต่เพียงผู้เดียวสำหรับกระบวนการสอบสวน, การแก้ต่าง, การจัดการ และการชำระสะสางกรณีร้องเรียนการละเมิดทรัพย์สินทางปัญญาดังกล่าว 

7.	ข้อสงวนสิทธิ์การรับประกัน เว้นแต่จะมีการระบุไว้อย่างชัดแจ้งเป็นอย่างอื่นในส่วนที่เกี่ยวกับส่วนประกอบซอฟต์แวร์ภายนอกบางอย่าง ซอฟต์แวร์และบริการที่เกี่ยวข้องมีให้แก่คุณ "ตามสภาพที่เป็น" และในที่นี้ BOSE ขอสงวนสิทธิ์ต่อการรับประกันทั้งหมด ทั้งโดยชัดแจ้ง โดยนัย โดยกฎหมาย หรืออื่นใด รวมถึงแต่ไม่จำกัดเพียงการรับประกันโดยชัดแจ้งหรือโดยนัยของความสามารถจำหน่ายได้ ความเหมาะสมในการใช้งานตามวัตถุประสงค์เฉพาะ การไม่ละเมิดใดๆ หรือความสอดคล้องตามที่อธิบาย โดยเฉพาะอย่างยิ่ง Bose ไม่รับประกันว่าจะสามารถให้บริการสนับสนุนด้านเทคนิคหรือบริการรูปแบบอื่นๆ แก่คุณ และ Bose ไม่รับประกันว่าซอฟต์แวร์หรือข้อมูลอื่นใดที่ใช้โดย หรือบริการอื่นใดที่รวมอยู่ในซอฟต์แวร์นั้นจะปราศจากข้อผิดพลาดหรือข้อบกพร่อง หรือการใช้งานซอฟต์แวร์นั้นหรือบริการที่เกี่ยวข้องนั้นจะไม่ทำให้ข้อมูลในหรือทำให้ระบบรักษาความปลอดภัยของเครือข่ายหรือระบบคอมพิวเตอร์ของคุณเสียหาย หรือไม่ถูกขัดจังหวะ หรือเหมาะสมตามความต้องการหรือวัตถุประสงค์อื่นใดก็ตาม หรือว่า Bose หรือบุคคลภายนอกจะพร้อมในการจัดหาบริการสนับสนุนสำหรับซอฟต์แวร์ คุณตกลงยอมรับว่าการใช้งานซอฟต์แวร์ รวมถึงการสนับสนุนหรือบริการอื่นที่เกี่ยวข้องของคุณนั้นเป็นความเสี่ยงของคุณเอง ในบางรัฐไม่อนุญาตให้ยกเว้นการรับประกันโดยนัย และหากที่ใดอนุญาตไว้ การยกเว้นข้างต้นจะมีผลใช้บังคับตามขอบเขตสูงสุดที่กฎหมายยินยอมให้กระทำได้ หากซอฟต์แวร์มีแอพพลิเคชั่น iOS รวมอยู่ด้วย ในกรณีใดก็ตามที่แอพพลิเคชั่น iOS ไม่สามารถเป็นไปตามการรับประกันโดยนัยตามกฎหมายได้ คุณสามารถแจ้งต่อ Apple และ Apple จะคืนเงินตามราคาซื้อที่คุณจ่ายเพื่อซื้อแอพพลิเคชั่น iOS และ Apple จะไม่รับผิดชอบในการรับประกันอื่นใดก็ตามในส่วนที่เกี่ยวข้องกับแอพพลิเคชั่น iOS นั้น และการเรียกร้องอื่น การสูญเสีย ความรับผิด ความเสียหาย ต้นทุนหรือค่าใช้จ่ายที่เกิดจากการไม่สามารถเป็นไปตามการรับประกันนั้นจะเป็นหน้าที่รับผิดชอบของ Bose เพียงผู้เดียว คุณสามารถขอรับเงินคืนได้โดยการแจ้งไปที่ Apple ภายใต้เงื่อนไขและข้อตกลงที่กำหนดไว้ที่: 
 
http://www.apple.com/legal/itunes/us/terms.html. 

8.	การเรียกร้องค่าเสียหาย  คุณตกลงยอมรับว่าจะชดใช้ค่าเสียหาย ปกป้อง และรับชดใช้ค่าเสียหายของ Bose บริษัทสาขา และพนักงาน ผู้อำนวยการ ผู้ถือหุ้น ลูกจ้าง เจ้าหน้าที่และผู้ทำสัญญา ซัพพลายเออร์ และตัวแทนของบริษัทและบริษัทสาขา ต่อการสูญเสีย การเรียกร้อง ความเสียหาย การรับผิด และ/หรือค่าใช้จ่ายที่เหมาะสม (รวมถึงค่าวิชาชีพทนาย ค่าวิชาชีพนักบัญชี และค่าธรรมเนียมผู้เชี่ยวชาญอื่น รวมถึงต้นทุนในการดำเนินการสอบสวนและการฟ้องร้องดำเนินคดี) อันเกิดขึ้นจากการละเมิดความรับผิดชอบของคุณภายใต้ EULA นี้หรืออื่นใดก็ตามอันเกิดขึ้นจากการใช้งาน การใช้งานในทางที่ผิด หรือการไม่สามารถใช้งานซอฟต์แวร์ของคุณ

9.	การจำกัดภาระรับผิด 

9.1 ไม่ว่าในกรณีใด Bose บริษัทในเครือ ผู้ออกสิทธิ์อนุญาต ซัพพลายเออร์ของ Bose หรือพนักงาน ผู้อำนวยการ ผู้ถือหุ้น ลูกจ้าง ผู้ทำสัญญา ซัพพลายเออร์ หรือตัวแทนที่เกี่ยวข้องของบุคคลดังกล่าว (รวมเรียกว่า "ฝ่าย Bose") จะไม่รับผิดต่อคุณหรือบุคคลภายนอกอื่นใดสำหรับค่าเสียหายโดยอ้อม ค่าเสียหายที่เกี่ยวเนื่อง ค่าเสียหายพิเศษ ค่าเสียหายที่เป็นผลสืบเนื่อง ค่าเสียหายเชิงลงโทษ หรือค่าเสียหายเพื่อเป็นเยี่ยงอย่าง รวมถึงการสูญเสียกำไร ผลกำไร การประหยัดที่คาดไว้ ค่าความนิยม หรือรายได้ สำหรับกรณีใดก็ตามที่เป็นผลมาจาก EULA นี้หรือการใช้งาน การใช้งานในทางที่ผิด หรือการไม่สามารถใช้งานซอฟต์แวร์หรือบริการที่เกี่ยวข้องของคุณ ไม่ว่าจะมีการแสดงสิทธิ์การรับผิดดังกล่าวในสัญญา การรับประกัน การละเมิดสิทธิ์ หรืออื่นใดหรือไม่ก็ตาม และแม้ว่า Bose หรือฝ่าย Bose อาจคาดหมายได้ล่วงหน้าหรือเคยได้รับแจ้งถึงความเป็นไปได้ที่จะเกิดค่าเสียหายเช่นว่านั้นก็ตาม  

9.2	ไม่ว่าในกรณีใด ภาระรับผิดโดยรวมสะสมของ Bose หรือพนักงาน Bose ต่อคุณหรือต่อบุคคลภายนอกอื่นใดสำหรับความเสียหายในส่วนที่เกี่ยวข้องกับการเรียกร้องหรือมูลเหตุอันเกิดจาก EULA นี้หรือการใช้งาน การใช้งานในทางที่ผิด หรือการไม่สามารถใช้งานซอฟต์แวร์หรือบริการที่เกี่ยวข้อง ต้องไม่เกินจำนวนของ (A) จำนวนเงินค่าธรรมเนียมการอนุญาตใช้งาน (หากมี) ซึ่งคุณจ่ายสำหรับซอฟต์แวร์นั้น และ (B) จำนวนเงินรวมสิบดอลล่าร์ ไม่ว่าจะมีการแสดงสิทธิ์ในการรับผิดดังกล่าวในสัญญา การรับประกัน การละเมิดสิทธิ์ หรืออื่นใดก็ตาม และแม้ว่า Bose หรือพนักงาน Bose อาจคาดไว้ล่วงหน้าแล้วหรือได้แนะนำถึงความเป็นไปได้ของความเสียหายนั้นแล้วก็ตาม

9.3	ข้อจำกัดที่กำหนดไว้ในข้อที่ 9 นี้จะมีผลบังคับใช้โดยไม่คำนึงถึงการไม่ได้รับการชดเชยความรับผิดตามที่จำกัดไว้ จำนวนเงินที่ต้องชำระในที่นี้แสดงถึงการแบ่งสรรความเสี่ยงระหว่างทุกฝ่ายที่เกี่ยวข้อง ในบางรัฐไม่อนุญาตการจำกัดหรือการยกเว้นกรณีความเสียหายโดยอุบัติเหตุหรือความเสียหายที่เกิดขึ้นตามมา และในสถานที่ดังกล่าว การจำกัดหรือการยกเว้นข้างต้นจะมีผลบังคับใช้ภายใต้ขอบเขตสูงสุดตามที่กฎหมายอนุญาต

9.4 หากซอฟต์แวร์มีหรือรวมแอพพลิเคชั่น iOS อยู่ด้วย คุณและ Bose รับทราบว่า Bose (ไม่ใช่ Apple) มีหน้าที่รับผิดชอบในการรับมือกับการเรียกร้องใดก็ตามโดยคุณหรือบุคคลภายนอกในส่วนที่เกี่ยวข้องกับแอพพลิเคชั่น iOS หรือการครอบครอง และ/หรือการใช้งานแอพพลิเคชั่น iOS ของคุณ รวมถึงแต่ไม่จำกัดเพียง: (i) การเรียกร้องความรับผิดในผลิตภัณฑ์ (ii) การเรียกร้องใดๆ ที่แอพพลิเคชั่น iOS ไม่เป็นไปตามกฎหมายหรือข้อกำหนดที่บังคับใช้ และ (iii) การเรียกร้องที่เกิดขึ้นภายใต้กฎหมายคุ้มครองผู้บริโภคหรือกฎหมายที่คล้ายคลึงกันนี้

10.	ความลับ  คุณตกลงยอมรับว่าคุณจะแจ้งให้ Bose ทราบเป็นลายลักษณ์อักษรในทันที หากหน่วยงานรัฐบาล กระบวนการพิจารณาคดีทางศาลหรือทางปกครอง หรือกฎหมายหรือกฎระเบียบใดๆ ร้องขอหรือกำหนดให้คุณคัดลอก โอน ทำวิศวกรรมย้อนกลับ ถอดรื้อ หรือเปิดเผยเนื้อหาของซอฟต์แวร์นั้น ยกเว้นซอฟต์แวร์ภายนอกซึ่งอยู่ภายใต้สิทธิ์การอนุญาตใช้งานแบบโอเพ่นซอร์สหรือแบบฟรี ในกรณีดังกล่าว Bose จะมีสิทธิ์ปฏิเสธคำขอเปิดเผยเนื้อหานั้น มองหาคำสั่งคุ้มครอง หรือหาทางแก้ไขที่เหมาะสมอื่น หรือสละสิทธิ์การปฏิบัติตามข้อกำหนดที่เกี่ยวข้องของ EULA นี้ก่อนการเปิดเผยข้อมูลนั้น หากไม่ได้รับคำสั่งห้ามกระทำการหรือทางแก้ไขอื่น หรือ Bose สละสิทธิ์การปฏิบัติตามข้อกำหนดที่เกี่ยวข้องของ EULA นี้ คุณจะต้องเปิดเผยเฉพาะข้อมูลในส่วนประกอบของซอฟต์แวร์เฉพาะที่กฎหมายต้องการให้เปิดเผยเท่านั้น และคุณจะต้องใช้ความพยายามอย่างเต็มที่เพื่อให้แน่ใจว่ามีการจัดการอย่างเป็นความลับในการเปิดเผยข้อมูลซอฟต์แวร์นั้น

11.	คำประกาศเกี่ยวกับซอฟต์แวร์ภายนอก  ซอฟต์แวร์ภายนอกที่มีอยู่ในซอฟต์แวร์ เป็นลิขสิทธิ์ของผู้ออกใบอนุญาตภายนอกของ Bose Corporation และอยู่ภายใต้ข้อกำหนดและเงื่อนไขสิทธิ์การอนุญาตใช้งานที่แตกต่างจากที่กำหนดไว้ใน EULA นี้ คำอธิบายของส่วนประกอบซอฟต์แวร์ภายนอกที่รวมอยู่ในซอฟต์แวร์ กำหนดไว้ในภาคผนวก A ด้านล่างนี้

12.	ข้อกำหนดทั่วไปและข้อกำหนดเบ็ดเตล็ดอื่น

12.1.	การเยียวยาโดยการขอคุ้มครองชั่วคราว คุณรับทราบและตกลงยอมรับว่าการเยียวยาตามกฎหมายกำหนดอาจไม่เพียงพอที่จะปกป้อง Bose จากการละเมิด EULA นี้ที่เกิดขึ้นจริงหรือที่ข่มขู่คุกคามจากคุณ และคุณตกลงยอมรับว่าจะไม่ปฏิเสธการให้การเยียวยาอื่นที่เท่าเทียมกันเพื่อประโยชน์ของ Bose (โดยไม่ต้องมีหลักฐานพิสูจน์ค่าเสียหายตามจริง) ในกรณีของการละเมิดที่เกิดขึ้นจริงหรือที่ข่มขู่คุกคามนั้น (นอกเหนือจากการเยียวยาซึ่ง Bose สามารถมีสิทธิ์ได้รับตามกฎหมาย) คุณยังตกลงยอมรับที่จะจ่ายค่าธรรมเนียมศาลและค่าใช้จ่ายตามสมควรให้แก่ Bose (รวมถึงค่าวิชาชีพทนาย ค่าวิชาชีพนักบัญชี และค่าธรรมเนียมผู้เชี่ยวชาญต่างๆ) ในการบังคับใช้ EULA นี้

12.2 	กฎหมายที่เกี่ยวข้อง  ข้อพิพาทใดๆ ระหว่างทุกฝ่ายที่เกี่ยวข้องหรือเกิดขึ้นจากประเด็นภายใต้ EULA นี้จะต้องได้รับการควบคุมและตีความโดยสอดคล้องตามกฎหมายของรัฐและกฎหมายของรัฐบาลกลางตามที่บังคับใช้โดยศาลแห่งเมืองคอมมอนเวลธ์ รัฐเมสซาชูเซตต์ ไม่รวมถึง (i) มีการขัดแย้งกับหลักการทางกฎหมาย (ii) อนุสัญญาว่าด้วยสัญญาซื้อขายสินค้าระหว่างประเทศของสหประชาชาติ (iii) อนุสัญญาว่าด้วยช่วงเวลาที่จำกัดในการซื้อขายสินค้าระหว่างประเทศปี 1974 และ (iv) ร่างที่ปรับแก้สนธิสัญญาปี 1974 ซึ่งเสร็จสิ้นที่เวียนนาเมื่อ 11 เมษายน 1980 คุณตกลงยอมรับว่าการดำเนินการใดๆ ตามกฎหมายหรือที่เท่าเทียมกันอันเกิดขึ้นเกี่ยวกับ EULA นี้จะต้องยื่นต่อศาลของรัฐหรือศาลของรัฐบาลกลางเท่านั้น ซึ่งตั้งอยู่ที่เมืองบอสตัน รัฐแมสซาชูเซตส์และแต่ละฝ่ายในที่นี้ให้ความยินยอมที่ไม่อาจเพิกถอนได้และไม่มีเงื่อนไขแก่ศาลดังกล่าวในกรณีการฟ้องร้อง การดำเนินคดี หรือการพิจารณาคดีอันเกิดจากข้อตกลงนี้ และสละสิทธิ์ในการคัดค้านต่อสถานที่ที่มีการดำเนินการนั้นภายใต้สัญญานี้โดยสอดคล้องตามข้อกำหนดของข้อนี้ แม้ว่าจะแตกต่างจากข้อความที่กล่าวมาก่อนหน้านี้ (a) หากศาลในเขตอำนาจศาลต่างประเทศระบุว่า กฎหมายของเมืองคอมมอนเวลธ์แห่งรัฐเมสซาชูเซตต์จะไม่มีผลบังคับใช้กับ EULA นี้ ทุกฝ่ายจะต้องตกลงยอมรับว่ากฎหมายที่ควบคุม EULA นี้จะเป็นกฎหมายของเขตอำนาจศาลในต่างประเทศซึ่งคุณได้รับซอฟต์แวร์มาเบื้องต้น ทั้งนี้ภายใต้ขอบเขตการอนุญาตสูงสุดโดยกฎหมายท้องถิ่น และ (b) หากกฎหมายในท้องถิ่นของประเทศหรือดินแดนที่คุณพำนักอาศัยหรือตั้งถิ่นฐานอยู่ไม่อนุญาตการบังคับใช้กฎหมายต่างประเทศในส่วนที่เกี่ยวข้องกับการพิจารณาของศาลของ EULA นี้ ทุกฝ่ายจะตกลงยอมรับว่า EULA นี้จะได้รับการควบคุมและตีความโดยสอดคล้องตามกฎหมายท้องถิ่นนั้น

12.3	การแยกส่วนข้อต่างๆ หากเงื่อนไข ข้อกำหนด หรือส่วนใดส่วนหนึ่งใน EULA นี้ พบว่าไม่ถูกต้องตามกฎหมายหรือไม่สามารถบังคับใช้ได้ตามกฎหมาย ข้อกำหนดส่วนที่เหลือของข้อตกลงการอนุญาตใช้งานนี้จะยังคงมีผลกระทบและมีผลบังคับใช้อย่างสมบูรณ์ 

12.4	คำประกาศ คำประกาศที่ให้แก่ Bose หรือการสื่อสารอื่นที่ต้องการหรือที่อนุญาตในที่นี้จะต้องมีให้อย่างเพียงพอ โดยอาจจัดส่งด้วยตนเอง หรือส่งทางไปรษณีย์ลงทะเบียน หรือบริการไปรษณีย์แบบชำระค่าบริการล่วงหน้า และส่งไปตามที่อยู่ดังนี้ Bose Corporation, The Mountain, Framingham, MA 01701 ถึง: Legal Department

12.5	การสละสิทธิ์ การไม่ใช้หรือความล่าช้าในการใช้หรือการบังคับใช้สิทธิ์ใดก็ตามภายใต้ EULA นี้จะไม่ถือเป็นการสละสิทธิ์ในการใช้หรือบังคับใช้สิทธิ์นั้น การสละสิทธิ์ใดก็ตามภายใต้ EULA นี้ในโอกาสหนึ่งใดก็ตาม จะไม่ถูกตีความว่าเป็นการสละสิทธิ์อย่างต่อเนื่องหรือเป็นการสละสิทธิ์ในโอกาสที่เกิดขึ้นตามมาด้วย และการใช้สิทธิ์ภายใต้ EULA นี้หนึ่งครั้งหรือบางส่วนจะไม่ตัดโอกาสในการใช้สิทธิ์ที่ตามมาหรือเพิ่มเติมของสิทธิ์นั้นหรือสิทธิ์อื่นใดภายใต้ EULA นี้ การสละสิทธิ์ใดก็ตามจะยังไม่มีผลจนกว่าจะมีการแจ้งความจำนงเป็นลายลักษณ์อักษรและลงชื่อโดยทุกฝ่ายที่การสละสิทธิ์นั้นเกี่ยวข้อง

12.6	ข้อตกลงทั้งหมด คุณรับทราบว่าคุณได้อ่านข้อตกลงนี้ ทำความเข้าใจและยินยอมผูกพันตามข้อกำหนดและเงื่อนไขของข้อตกลงนี้ เว้นแต่จะมีการระบุไว้อย่างชัดแจ้งเป็นอย่างอื่นในส่วนที่เกี่ยวข้องกับส่วนประกอบซอฟต์แวร์ภายนอกที่อยู่ภายใต้ข้อกำหนดสิทธิ์อนุญาตใช้งานอื่น คุณตกลงยอมรับว่า EULA นี้เป็นข้อความที่ครบถ้วนและเฉพาะของข้อตกลงระหว่างทุกฝ่าย และจะแทนที่ข้อเสนอหรือข้อตกลงก่อนหน้าทั้งหมด ไม่ว่าจะโดยวาจาหรือลายลักษณ์อักษร รวมไปถึงการสื่อสารอื่นใดระหว่างทุกฝ่ายในเรื่องที่เกี่ยวข้องของข้อตกลงนี้ ยกเว้นตามที่อนุญาตหรือระบุไว้ในที่นี้ ไม่มีข้อความแสดง การรับประกัน หรือข้อตกลงก่อนหน้าอื่นใดระหว่างทุกฝ่ายในส่วนที่เกี่ยวข้องกับข้อตกลงนี้ 

12.7	การควบคุมการส่งออก คุณตกลงยอมรับว่าจะปฏิบัติตามกฎหมาย กฎระเบียบ และข้อบังคับว่าด้วยการส่งออกและการส่งออกต่อที่เกี่ยวข้องทั้งหมด ซึ่งกำหนดโดยรัฐบาลประเทศสหรัฐอเมริกาหรือเขตอำนาจศาลต่างประเทศที่เกี่ยวข้องอื่น และจะไม่ทำให้เกิดการถ่ายโอน การส่งออก หรือการส่งออกต่อของซอฟต์แวร์โดยไม่ได้ขอรับการอนุญาต การรับรอง และเอกสารการส่งออกที่จำเป็นทั้งหมดก่อน

12.8	สิทธิ์ของรัฐบาล การใช้งาน การทำสำเนา หรือการเปิดเผยข้อมูลซอฟต์แวร์โดยรัฐบาลสหรัฐอเมริกาอยู่ภายใต้ข้อจำกัดตามที่กำหนดไว้ในข้อตกลงนี้ และตามที่ระบุไว้ใน DFARS 227.7202-1(a) และ 227.7202-3(a) (1995), DFARS 252.227-7013(c)(1)(ii) (OCT 1988), FAR 12.212(a) (1995), FAR 52.227-19 หรือ FAR 52.227-14 (ALT III) ตามที่เกี่ยวข้อง  	

12.9	การคงอยู่ ึคุณรับทราบว่าข้อกำหนดอื่นทั้งหมดของ EULA นี้จะยังคงอยู่แม้หมดอายุหรือสิ้นสุด EULA นี้ก็ตาม ทั้งนี้ยกเว้นตามข้อกำหนดของข้อที่ 1

ภาคผนวก A



คำประกาศของบุคคลภายนอก

ซอฟต์แวร์ในผลิตภัณฑ์  Bose® SoundTouch® ของคุณมีข้อมูลบางส่วนที่เป็นลิขสิทธิ์ของ Bose Corporation ("BOSE") ซอฟต์แวร์ยังใช้โมดูลซอฟต์แวร์ภายนอกเป็นส่วนประกอบบางส่วน ซึ่งเป็นลิขสิทธิ์ของผู้เขียนโมดูลที่เกี่ยวข้องนั้น โมดูลซอฟต์แวร์ภายนอกบางโมดูลเหล่านี้ถูกนำไปใช้ในรูปแบบดั้งเดิม และบางโมดูลถูกนำไปใช้ในรูปแบบที่ Bose ดัดแปลงแก้ไขแล้ว นอกจากนี้ โมดูลซอฟต์แวร์ภายนอกบางโมดูลเหล่านี้อยู่ภายใต้เงื่อนไขและข้อตกลงของการอนุญาตใช้งานซอฟต์แวร์แบบโอเพ่นซอร์สหรือแบบฟรี การอนุญาตใช้งานแบบโอเพ่นซอร์สหรือแบบฟรีให้สิทธิ์ในการรับและใช้สำเนาของซอร์สโค้ดของบางโมดูลซอฟต์แวร์ภายนอกที่ใช้ในซอฟต์แวร์ให้แก่คุณ เช่น GNU General Public License เวอร์ชัน 2 หรือ GNU Lesser General Public License เวอร์ชัน 2.1 สำหรับคำอธิบายทั่วไปของการอนุญาตใช้งานซอฟต์แวร์แบบโอเพ่นซอร์สและแบบฟรี ดูที่ www.fsf.org or www.osi.org

หากคุณต้องการรับสำเนาของโมดูลซอร์สโค้ดของซอฟต์แวร์ภายนอกทั้งหมดที่ใช้ในซอฟต์แวร์ที่คุณมีสิทธิ์ร้องขอจาก Bose โปรดส่งคำขอเป็นลายลักษณ์อักษรโดยระบุชื่อ ยี่ห้อ รุ่น และหมายเลขซีเรียล (หากมี และภายใต้ขอบเขตที่เกี่ยวข้องในแต่ละกรณี) ของผลิตภัณฑ์ Bose® SoundTouch® ของคุณไปที่ Licensing Manager, Bose Corporation, The Mountain, Mailstop 6A2 Framingham, MA 01701-9168 

Bose จะแจกจ่ายโมดูลซอร์สโค้ดของซอฟต์แวร์ภายนอกที่เกี่ยวข้องให้แก่คุณเป็นแผ่นดิสก์ ทัมป์ไดรฟ์ หรือสื่อแบบอื่นที่นิยมใช้สำหรับการแลกเปลี่ยนซอฟต์แวร์ Bose อาจกำหนดให้มีค่าใช้จ่ายตามสมควรเพื่อครอบคลุมต้นทุนในการแจกจ่าย เช่น ค่าใช้จ่ายของสื่อ การจัดส่ง และการจัดการ ข้อเสนอนี้มีผลใช้ได้เป็นระยะเวลาสาม (3) ปีหลังจากวันที่ Bose แจกจ่ายซอฟต์แวร์ให้แก่คุณ เว้นแต่เงื่อนไขของการอนุญาตใช้งานแบบโอเพ่นซอร์สและแบบฟรีที่เกี่ยวข้องมีข้อกำหนดไว้อย่างชัดแจ้งเป็นอย่างอื่นที่ขัดกัน โมดูลซอร์สโค้ดของซอฟต์แวร์ภายนอกที่เกี่ยวข้องจะมอบให้แก่คุณ "ตามสภาพที่เป็น" โดยไม่มีการรับประกันในรูปแบบใดๆ ทั้งโดยตรง โดยนัย หรือตามกฎหมาย และ Bose ประกาศไม่รับผิดทั้งหมดและอื่นใดอย่างชัดแจ้งในความเสียหาย การเรียกร้อง หรือการสูญเสียอันเกิดจากการใช้งาน การใช้งานในทางที่ผิด หรือการไม่สามารถใช้งานโมดูลซอร์สโค้ดของซอฟต์แวร์ภายนอกนั้น

คุณสามารถดู EULA นี้หลังการติดตั้งซอฟต์แวร์แอพพลิเคชั่น Bose SoundTouch(R) ในคอมพิวเตอร์หรืออุปกรณ์เคลื่อนที่ โดยไปที่ สำรวจ > การตั้งค่า > เกี่ยวกับ > กฎหมาย  ในที่นี้ คุณจะยังสามารถเข้าดูรายการโมดูลซอฟต์แวร์ของบุคคลภายนอกที่ใช้เป็นส่วนประกอบในซอฟต์แวร์และการอนุญาตใช้งานที่เกี่ยวข้อง

1 AirPlay, iPhone, iPad, iPod และ iPod touch เป็นเครื่องหมายการค้าจดทะเบียนในสหรัฐฯ และประเทศอื่นๆ
2 Wi-Fi เป็นเครื่องหมายการค้าจดทะเบียนของ Wi-Fi Alliance Bluetooth เป็นเครื่องหมายการค้าจดทะเบียนของ Bluetooth SIG, Inc.